Анэм и щIыхьыр лъагэу яIэт
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий тхьэмахуэ кIуам «Анэм и щIыхь» медалыр яритащ бын куэд зиIэ анэ 51-м.
Бзылъхугъэ быныфIэхэм защыхуигъазэм, КIуэкIуэ Юрий жиIащ бынунагъуэшхуэхэм зэрызыщIагъакъуэу республикэ программэ зыбжанэ ди лъахэм зэрыщылажьэр.
— Пэжщ, абыкIэ псори зыхуей хуэзэу схужыIэнукъым. Сыт щхьэкIэ жыпIэмэ, ди республикэм ис бынунагъуэшхуэ мини 3-м щIигъу иджыри къэрал, республикэ дэIэпыкъуныгъэ зэрыхуэныкъуэм сыщыгъуазэщ, — жиIащ КIуэкIуэм. — Ауэ апхуэдэхэм защIэгъэкъуэным епха Iэмалхэр къэдгупсысыну, дяпэкIи дэIэпыкъуэгъу дыхъуну ди мурадщ.
«Анэм и щIыхь» медалым и гъусэу, сабий къэс сом мини 10 хуэзэу иратащ бынитху е нэхъыбэ зиIэ цIыхубзхэм. Сабий пщIырыпщI зыпI МыгъуэлI Хьэуарэ (Джэрмэншык) Стальмаковэ Людмилэрэ (Прохладнэ) медалым щIыгъуу «Газель» автобус цIыкIу иратащ.
КъБР-м и унафэщIхэм гулъытэ хэха къызэрыхуащIым, Iэмал зэраIэкIэ къазэрыдэIэпыкъум щхьэкIэ фIыщIэ ящIащ цIыхубзхэм.
ЗэIущIэм и кIэухым КIуэкIуэ Юрий жиIащ, я гукъеуэхэр, гуныкъуэгъуэхэр къыхамыгъэщу, зэпIэзэрыту «Анэм и щIыхь» медалыр къеIызыхахэм я Iэдэбагъым гъунэ зэримыIэр, ахэр гугъуехь зыпэщIэхуэхэм зэрыщыгъуазэр, бзылъхугъэм хуэгъэзауэ «лIыгъэ» псалъэр къамыгъэсэбэпми, бын куэд гъэсэныр лIыгъэ нэсу къызэрилъытэр.
КIуэкIуэ Юрий къызэхуэсахэм ИлъэсыщIэр угъурлы яхуэхъуну ехъуэхъури, зэгъусэу сурэти зытрагъэхащ.
НэщIэпыджэ Замирэ.
